
Παλαιό Φάληρο, 3 Ιουνίου 2026
Κίμωλος – Τζουμέρκα – Κασσαβέτειa τρίποντο μνήμης και ελπίδας.
Και το ταξίδι συνεχίζεται…

Μετά τη δημιουργία αθλητικών χώρων στη νησιωτική Κίμωλο και στο απομακρυσμένο Βουργαρέλι Τζουμέρκων, σειρά είχαν οι φυλακές Νέων & Ανηλίκων Κασσαβέτειας, ένας τόπος τόσο κοντά και συνάμα τόσο μακριά μας.
Η οργάνωση Πάνος & Χρυσηίδα – Βοήθεια στα Παιδιά μεταμόρφωσε τον προαύλιο χώρο της νέας πτέρυγας σε έναν χώρο άθλησης, έκφρασης και συνεργασίας.
Η Πάνος & Χρυσηίδα – Βοήθεια στα Παιδιά χρηματοδότησε και υλοποίησε την πλήρη ανακατασκευή του προαύλιου χώρου της νέας πτέρυγας των Φυλακών Ανηλίκων και Νέων στην Κασσαβέτεια Βόλου, δημιουργώντας ένα σύγχρονο και ασφαλές γήπεδο μπάσκετ με έντονα χρώματα και ένα μεγάλο graffiti, σχεδιασμένο σε συνεργασία με τα ίδια τα παιδιά που κρατούνται εκεί.
Η δράση υλοποιήθηκε σε συνεργασία με την πρωτοβουλία Aris4Kids – αφιερωμένη στη μνήμη του Άρη, που λάτρευε το μπάσκετ – δίνοντας στον χώρο έναν έντονο συμβολισμό ελευθερίας, ομαδικότητας και ελπίδας.

Από την εγκατάλειψη στη δημιουργία
Ο προαύλιος χώρος πριν την ανακατασκευή βρισκόταν σε ιδιαίτερα κακή κατάσταση, με σοβαρά προβλήματα ασφάλειας και εικόνα που επηρέαζε αρνητικά την ψυχολογία των παιδιών. Σήμερα, έχει μετατραπεί σε έναν πολύχρωμο, λειτουργικό και ασφαλή χώρο άθλησης και αναψυχής, που ενισχύει τη σωματική δραστηριότητα, την κοινωνική αλληλεπίδραση και την ψυχική ενδυνάμωση των ανηλίκων.

Συμμετοχική καλλιτεχνική διαδικασία
Καθοριστικό ρόλο στην υλοποίηση του graffiti είχε ο καλλιτέχνης Σωτήρης Φωκέας (Soteur), ο οποίος εργάστηκε αφιλοκερδώς. Το έργο δεν σχεδιάστηκε μονομερώς: προηγήθηκε βιντεοκλήση με τα παιδιά, κατά την οποία συζητήθηκαν ιδέες, συναισθήματα και σύμβολα, ώστε το τελικό σχέδιο να εκφράζει τη δική τους φωνή.
Μαζί του, για τρεις συνεχόμενες ημέρες στις φυλακές, βρέθηκε ο Νίκος Σκαρέντζος από την Aris4Kids, συμβάλλοντας ενεργά στην κατασκευή και στη διάδραση με τα παιδιά.



Δηλώσεις
Θωμάς Χαχάμης, Διευθυντής Φυλακών Ανηλίκων Κασσαβέτειας Βόλου:
«Τέτοιες πρωτοβουλίες έχουν ουσιαστική σημασία για την καθημερινότητα και την ψυχολογία των παιδιών που κρατούνται εδώ. Ο ανακαινισμένος προαύλιος χώρος δεν είναι απλώς ένα γήπεδο, αλλά ένας χώρος ασφάλειας, δημιουργίας και θετικής αλληλεπίδρασης, που συμβάλλει ουσιαστικά στο παιδαγωγικό και σωφρονιστικό μας έργο.»
Σωτήρης Φωκέας (Soteur), καλλιτέχνης:
«Το να δημιουργείς τέχνη μαζί με παιδιά που ζουν μέσα στη φυλακή είναι μια εμπειρία βαθιά ανθρώπινη. Δεν ζωγράφισα απλώς έναν τοίχο· συνδιαμόρφωσα ένα έργο με ανθρώπους που είχαν ανάγκη να εκφραστούν και να νιώσουν ότι ακούγονται.»
Διόνη Βαρδάκα, Πρόεδρος της Οργάνωσης Πάνος & Χρυσηίδα – Βοήθεια στα Παιδιά:
«Πιστεύουμε βαθιά ότι η άθληση, η εκπαίδευση και η δημιουργικότητα μπορούν να λειτουργήσουν θεραπευτικά για τα παιδιά και τους νέους που βιώνουν δύσκολες συνθήκες. Αυτός ο χώρος είναι μια έμπρακτη απόδειξη ότι ακόμη και μέσα σε ένα περιβάλλον περιορισμού, μπορεί να υπάρξει φως, χρώμα και ελπίδα.»
Νίκος Σκαρέντζος, Aris4Kids:
«Ήταν μια συγκλονιστική εμπειρία να μιλάς με τα παιδιά μέσα στη φυλακή, να ακούς τις σκέψεις και τα όνειρά τους. Αυτές οι τρεις ημέρες μου θύμισαν πόσο σημαντικό είναι να δίνουμε χώρο και χρόνο στους νέους να εκφραστούν και να πιστέψουν ξανά στον εαυτό τους.»

Εγκαίνια με συμμετοχή και διάλογο
Τα εγκαίνια του νέου προαύλιου χώρου πραγματοποιήθηκαν στις 12 Μαΐου, παρουσία περίπου 30 μελών της οργάνωσης. Ακολούθησε εκδήλωση στο σχολείο των φυλακών, όπου μαθητές και επισκέπτες είχαν την ευκαιρία να συνομιλήσουν, ενώ ο διευθυντής των φυλακών μαζί με τον κοινωνικό λειτουργό και τους εκπαιδευτικούς του σχολείου παρουσίασαν το έργο που επιτελείται καθημερινά στον χώρο. Στη συνέχεια πραγματοποιήθηκαν τα επίσημα εγκαίνια δίπλα στο νέο γήπεδο.

Χορηγοί & Υποστηρικτές
Η υλοποίηση του έργου δεν θα ήταν δυνατή χωρίς την πολύτιμη συνεισφορά των χορηγών:
· Ελαιουργία Μαγνησίας ΑΕ – προσφορά μπαλών και αθλητικού εξοπλισμού 
· Σωτήρης Φωκέας (Soteur) – καλλιτεχνική επιμέλεια του graffiti
· Vechro Colors – προσφορά χρωμάτων 
· Cosmos Lac – προσφορά sprays 

Σχετικά με την Οργάνωση
Η «Πάνος & Χρυσηίδα – Βοήθεια στα Παιδιά» (Panos&Cressida4Life) είναι μια αστική μη κερδοσκοπική οργάνωση που ιδρύθηκε το 2006 στη μνήμη του Πάνου Βαρδάκα και επεκτάθηκε το 2010 στη μνήμη της Χρυσηίδας Σπαχή.
Αποστολή της είναι η ουσιαστική στήριξη παιδιών και νέων που αντιμετωπίζουν σοβαρές δυσκολίες στη ζωή τους, όπως προβλήματα υγείας, βία, εθισμό, εγκατάλειψη ή κοινωνικό αποκλεισμό, καθώς και παιδιών που ζουν σε απομακρυσμένες και μειονεκτικές περιοχές.
Η οργάνωση δεν περιορίζεται στην παροχή υλικής βοήθειας, αλλά επενδύει στη δημιουργία ευκαιριών ζωής μέσα από την εκπαίδευση, τον αθλητισμό και τη δημιουργικότητα. Υποστηρίζει δράσεις που ενισχύουν την κοινωνική ένταξη, την ανάπτυξη δεξιοτήτων και ταλέντων, καθώς και την ψυχική και σωματική ευεξία των παιδιών και των νέων.
Στο πλαίσιο αυτό, χρηματοδοτεί εκπαιδευτικές υποδομές, χώρους άθλησης και αναψυχής, καθώς και πρωτοβουλίες που φέρνουν τα παιδιά σε επαφή με την τέχνη, τον πολιτισμό και τη συνεργασία.

Φωτογραφικό Υλικό
Στο δελτίο τύπου επισυνάπτεται φωτογραφικό υλικό:
  Φωτογραφία 1: Ο προαύλιος χώρος πριν την ανακατασκευή. 
  Φωτογραφία 2: Η διαδικασία δημιουργίας του graffiti με τη συμμετοχή των παιδιών. 
  Φωτογραφία 3: Το ολοκληρωμένο γήπεδο μετά την ανακατασκευή. 
  Φωτογραφία 4: Στιγμιότυπο από τα εγκαίνια της 12ης Μαΐου.

Στοιχεία Επικοινωνίας
Για περισσότερες πληροφορίες, συνεντεύξεις ή υλικό από τη δράση:
Πάνος & Χρυσηίδα – Βοήθεια στα Παιδιά
📧 Email: contact@panos4life.org
🌐 Website: www.PanosAndCressida4Life.org

Υπεύθυνος Επικοινωνίας:
Ονοματεπώνυμο:  Διόνη Βαρδάκα
Κινητό: 694 600 2551

